Kuid tagasi põhja poole. Miami Beachist algab valgusfooridega pikitud ja kitsas, kuid maaliline rannikuäärne A1A maantee, mis viib Fort Lauderdale`i, linna, kus paadid pakuvad liiklusvahendina sõiduautodele konkurentsi. Veelgi põhja poole sõites tuleb vastu Boca Raton, kust algab kümnete kilomeetrite  pikkuses muinasjutuline luksvillade rajoon. Tõsi, paljud jõukurid on Florida Gold Coastil ehk Kuldsel rannal varjanud oma eramu kõrge müüri või heki taha ning seiravad möödujaid väravapostile paigaldatud turvakaamera abil. Superrikaste suvitus- ja elukohaks on sihvakate kookospalmide poolest kuulus Palm Beach. Kes tahab korrakski tunda end multimiljonäride seltsis, parkigu auto Worth Avenue`le Rolls-Royce`ide vahele ja kergendagu rahakotti sealseis firmakauplustes, kus hinnad kirjutatakse enamjaolt kolme- või  neljakohalisena. Dollarites, mõistagi. Vähemasti on need pakkumised, millest ei ole raske ära öelda.